**Riječki program lokalnog partnerstva**

Upute za popunjavanje obrazaca za prijavu prijedloga projekta

Obrasci za prijavu prijedloga projekta za Riječki program lokalnog partnerstva u 2019. godini uključuju:

1. Prijavni obrazac
2. Obrazac proračuna projekta
3. **Prijavni obrazac**

Prijavni obrazac sastoji se od 4 cjeline. Potrebno je obvezno **odgovoriti na sva pitanja** navedena u obrascu. Na pitanja je potrebno odgovarati što **jasnije i konkretnije**.

1. **Osnovni podaci o podnositelju prijedloga**

U ovoj cjelini navode se osnovni podaci **o prijavitelju** prijedloga projekta. Ako je prijavitelj projekta „Grupa građana“ potrebno je grupi dati naziv (primjerice Grupa građana Kozala, Grupa građana Oblačić i slično).

1. **Osnovni podaci o prijedlogu projekta**

U ovoj cjelini navode se osnovni podaci o prijedlogu projekta koji uključuju **naziv** projekta (projektu je potrebno dati „ime“ odnosno kratak naziv, primjerice „Zelena oaza na Kantridi“), okvirno vrijeme provedbe projekta odnosno njegovo **trajanje** (primjerice, od travnja do studenog 2019. godine.) i **mjesto** provedbe projekta (**niže u ovim Uputama pročitajte Dodatnu uputu za odgovaranje na pitanje II. 3) Mjesto provedbe projekta**).

1. **Opis projekta**

Ova cjelina služi prijaviteljima kako bi **detaljnije razradili i predstavili svoju ideju**, te Povjerenstvu za procjenu prijedloga projekata radi vrednovanja zaprimljenih prijedloga te donošenja odluke o tome kojim će projektima biti odobrena financijska podrška Grada Rijeke.

1. **Popis građana – pokretača lokalne građanske inicijative**

Ovu cjelinu popunjavaju samo prijavitelji iz reda „Grupa građana“. Vijeća mjesnih odbora i udruge **ne popunjavaju** taj dio prijavnog obrasca.

**Dodatna uputa za odgovaranje na pitanje II. 3) Mjesto provedbe projekta**

U ovom natječaju se mogu prihvatiti i vrednovati **samo projekti čija realizacija je planirana na zemljištu u vlasništvu Grada Rijeke**. Stoga je potrebno vlasništvo izabrane lokacije **prethodno provjeriti**. To možete učiniti na više načina:

* Osobnim odlaskom u katastar i gruntovnicu
* Angažiranjem odvjetničkog ureda odnosno ovlaštenog geodetskog ureda koji će za vas to provjeriti.
* Specifično za potrebe ovog natječaja, **zamolbu za provjerom vlasništva možete uputiti i gradskom Odjelu za urbanizam i to na sljedeći način**:

1. Na ovoj stranici: <https://www.zeemaps.com/>  **kliknite na narančastim označenu ponudu „Create a Map“**.

2. Otvorit će se prozor u kojem vam se nudi više mjesta za upisivanje, no Vas zanima samo **polje „Starting Location“. U to polje upišite adresu (ulicu i kućni broj) najbližu lokaciji na kojoj želite realizirati Vaš projekt**. Čim počnete upisivati naziv ulice, izbornik će vam sam ponuditi tu ulicu u Rijeci (i eventualno u drugim gradovima pa pazite da odaberete riječku ulicu).

3. Kada ste odabrali/upisali lokaciju, **kliknite na ponuđenu opciju „Create“** u donjem desnom dijelu ovog prozora. Otvorit će se mapa. U gornjem desnom uglu **odaberite opciju „Satellite“** radi lakšeg snalaženja u na karti.

4. Potom u osnovnom izborniku (gore desno) **odaberite „Additions“, a u padajućem izborniku odaberite „Highlight Regions“ te pod njim opciju „Polygon“.** **Klikom na „Submit“ bit će vam omogućeno iscrtavanje** željenog područja na karti.

5**. Jednim klikom započinjete crtanje, a liniju iscrtavate pomicanjem kursora bez držanja klika, prvu liniju završavate klikom i započinjete crtati drugu također pomicanjem kursora bez držanja klika itd.** Iscrtavanje područja završavate dolaskom kursora na početnu točku prve linije i klikom

6. **Kada iscrtate željeno područje, otvorit će se prozor s obavijesti „Regions added“ – kliknite na „OK“.** Dobit ćete kartu s ucrtanom zonom na kojoj biste realizirali svoj projekt i čije vlasništvo želite provjeriti.

7. Potom **u glavnom izborniku (gore) odaberite opciju „Print or Share“ i u padajućem izborniku kliknite na „Share link/ URL“**. Otvorit će se prozor sa dva dostupna linka.

8. **Klikom na ikonu pored prvog linka uzimate (kopirate) njegov naziv**, koji ćete **zalijepiti u mail (koristeći mogućnost desnog klika mišem i odabirom opcije „Paste“)**. Taj mail šaljete u Odjel za urbanizam sa zamolbom analize vlasništva označenog zemljišta.

**Mail s linkom na kartu s iscrtanim područjem i zamolbom za analizom šaljete** gradskom Odjelu za urbanizam na mail **adresu** **adriana.vucinovic@rijeka.hr**s naznakom: **Analiza vlasništva za Riječki program lokalnog partnerstva.** U mailu navedite **svoje ime i prezime, mail kontakt na koji vam se može poslati odgovor i kratki naziv svojeg planiranog projekta**.

**Analizu vlasništva Odjel za urbanizam će vam dostaviti  u roku od 5 dana** na mail s kojeg ste poslali zamolbu za provjerom vlasništva.

**Kasnije, u sam Prijavni obrazac, odgovarajući na pitanje *II. 3) Mjesto provedbe projekta***,  uz ostale odrednice (ulica, dio ulice, trg, park, šuma, neuređena zelena površina i sl.), **unesite i** **spomenuti link koji ste mailom poslali u Odjel za urbanizam. Ako ste se o vlasništvu raspitali na drugačiji način, u Prijavni obrazac odgovarajući na pitanje *II. 3) Mjesto provedbe* *projekta* ne morate upisivati ovaj link nego katastarsku česticu i katastarsku općinu lokacije**.

1. **Obrazac proračuna projekta**

Obrazac proračuna projekta podijeljen je **u više redaka i stupaca**. Ako je potrebno predlagatelj može **dodavati retke** u tablicu Obrasca proračuna.

**Stupac „Opis troškova provedbe projekta“**

* U ovom stupcu navode se svi troškovi koje je potrebno podmiriti za uspješnu provedbu projekta (primjerice: sadnice lavande, drvene klupe, koš za smeće, ljuljačka, zidarske usluge i slično).
* U ovom stupcu navode se i troškovi za koji prijavitelj **očekuje financijsku potporu od Grada Rijeke** u okviru Riječkog programa lokalnog partnerstva i troškovi za koje prijavitelj očekuje **podršku lokalne zajednice kroz donacije, volonterski rad i slično**.
* Svi navedeni troškovi moraju proizlaziti iz planiranih aktivnosti prijedloga projekta.
* Sve troškove u obrascu proračuna potrebno je detaljno specificirati.

***Troškovi koje je moguće podmiriti iz Proračuna Grada Rijeke kroz Riječki program lokalnog partnerstva (Prihvatljivi troškovi):***

* troškovi kupovine opreme za vanjsku uporabu (primjerice dječja igrala, sprave za vježbanje i slično);
* troškovi izvođenja građevinskih, zidarskih i drugih sličnih radova (primjerice iskopi, betoniranje, izrada zidova i slično);
* troškovi svih vrsta materijala (primjerice boje, lakovi, zemlja, pijesak, cement, sadnice i slično).

***Troškovi koje nije moguće podmiriti iz Proračuna Grada Rijeke kroz Riječki program lokalnog partnerstva, ali mogu predstavljati doprinos zajednice i biti iskazani u Obrascu proračuna projekta:***

* troškovi honorara za specifične poslove u svezi provedbe projekta (primjerice izrada idejnog rješenja uređenja parka, nastup nekog izvođača na svečanom otvorenju uređenog trga, dizajn letka i plakata i slično);
* troškovi osvježenja (hrana i piće) za volontere;
* putni troškovi i dnevnice.

**Stupac „Jedinica mjere“**

* U ovom stupcu navodi se jedinica u kojoj se izražava trošak naveden u prethodnom stupcu (primjerice: kg, tona, m2, m3, komad, usluga, osoba/dan, osoba/sat i slično).

**Stupac „Ukupne potrebe u jedinici mjere“**

* U ovom stupcu navodi se ukupna količina jedinica navedenih u prethodnom stupcu koje su potrebne za uspješnu provedbu projekta (primjerice: 5, 50, 100, 2000 i slično).

**Stupac „Jedinična cijena“**

* U ovom stupcu navodi se kolika je cijena jedne „Jedinice mjere“. Jedinična cijena mora biti izražena u kunama i **u nju mora biti uračunat PDV** (primjerice: 17,50, 250,00 i slično).

**Stupac** **„Ukupan iznos“**

* U ovaj stupac prijavitelji ne upisuju ništa jer se ukupan iznos automatski izračunava po upisu podataka u prethodne stupce.

**Stupac „Traženi iznos od Grada“**

* U ovom stupcu navodi se iznos u kunama koji predstavlja udio u ukupnom iznosu troška za koji prijavitelj očekuje financijsku potporu Grada Rijeke u okviru Riječkog programa lokalnog partnerstva.
* **Traženi iznos može biti** 0,00 kuna (ako se taj trošak planira podmiriti kroz doprinos lokalne zajednice), dio iznosa navedenog u prethodnom stupcu (ako se dio tog trošak planira podmiriti kroz doprinos zajednice, a dio iz Proračuna Grada Rijeke) ili puni iznos naveden u prethodnom stupcu (ako je taj trošak u cijelosti potrebno podmiriti iz Proračuna Grada Rijeke u okviru Riječkog programa lokalnog partnerstva).

**Stupac „Iznos koji osigurava lokalna zajednica“**

* U ovom stupcu navodi se iznos u kunama koji predstavlja udio u ukupnom iznosu troška za koji prijavitelj očekuje podršku lokalne zajednice kroz donacije, volonterski rad i slično.
* **Iskazani iznos može biti** 0,00 kuna (ako se taj trošak planira u cijelosti podmiriti iz Proračuna Grada Rijeke u okviru Riječkog programa lokalnog partnerstva), dio iznosa navedenog u stupcu „Ukupni iznos“ (ako se dio tog troška planira podmiriti kroz doprinos zajednice, a dio iz Proračuna Grada Rijeke) ili puni iznos naveden u stupcu „Ukupni iznos“ (ako će taj trošak u cijelosti biti podmiren kroz doprinos lokalne zajednice).
* Preporučena **novčana protuvrijednost jednog (1) sata volonterskog rada iznosi 33,00 kune**.
* Ukupan doprinos zajednice **mora iznositi najmanje 10% ukupne vrijednosti odnosno troška prijedloga projekta**.

**Stupac „Napomena“**

* U ovom stupcu moguće je dodatno pojasniti potrebu za uvrštavanje određenog troška u Obrazac proračuna ili na drugi način pojasniti trošak, količinu, cijenu i slično.
* Popunjavanje ovog stupca **nije obvezno**.